Document ID: /roh_data/filtered/fineweb-2-filterrobots_roh.jsonl.gz/64618

Il Premi grischun da litteratura 2021 vegn repartì sin trais persunalitads da tut las trais regiuns linguisticas. Tuttas trais persunas sajan sa distinguids cun lur activitad litterara en in senn vast: dal roman a texts poetics, da chanzuns e da texts dramaturgics ad artitgels schurnalistics, scriva la schuria.
- Asa S. Hendry survegn il premi per ses emprim roman remartgabel «Sin lautget» en lingua rumantscha. Quel tracta da maniera poetica e cun gronda sensibilitad ed intelligenza tematicas fitg sensiblas ed actualas.
- Ursina Trautmann survegn il premi per sia activitad litterara multifara ed engaschada en lingua tudestga che va da la dramaturgia al schurnalissem.
- Luca Maurizio chantautur e cabarettist da lingua taliana e bregagliotta, survegn il premi per il tun poetic da sias chanzuns e per la satira lucida da la societad che s’exprima en sias preschentaziuns divertentas e murdentas.
Il futur dal Premi da litteratura è garantì
La Fundaziun premi grischun da litteratura surdat quest onn per la 23avla giada il premi da litteratura ch'è dotà cun 10'000 francs. Tenor la fundaziun è il chapital da fundaziun uschia duvrà si. Il futur dal premi è perquai ditg stà intschert.
Sco il Bündner Tagblatt scriva en sia ediziun da la gievgia ha uss Köbi Gantenbein, l'editur dal magazin «Hochparterre» e president da la Cumissiun da cultura grischuna, decis da salvar il premi. Entant haja el gia ramassà var 65'000 francs per la Fundaziun premi grischun da litteratura. Finamira saja da rimnar en tut 100'000 francs uschia ch'il premi fiss garantì per ils proxims 10 onns.
Previs èsi tenor il Bündner Tagblatt che Köbi Gantenbein surpiglia la primavaira il presidi dal nov cussegl da fundaziun. Il cussegl da fin uss cun Anna-Alice Dazzi a la testa vegnia lura a sa retrair in corpore.